Kaskadiniai kalnai
Kaskadiniai kalnai (angl. Cascade Range, pranc. Chaîne des Cascades) – kalnų grandinė Šiaurės Amerikoje, vakarinėje Šiaurės Amerikos Kordiljerų juostoje, JAV (Vašingtone, Oregone, Kalifornijoje) ir Kanadoje (Britų Kolumbijoje). Ilgis apie 1000 km. Sudaryti iš kristalinių uolienų. Kaskadiniuose kalnuose yra daug ugnikalnių: Reinyras (4392 m), Šasta (4317 m), Lasenas (3187 m), Džefersono k. (3199 m), Hudo k. (3429 m) ir daug kitų. Šlaituose auga spygliuočių miškai, alpinės ir subalpinės pievos. Kaskadinių kalnų gamta saugoma Kraterio Ežero, Reinyro kalno, Laseno nacionaliniuose parkuose, daugelyje provincinių parkų ir nacionalinių miškų.